Աբու Դաբիի համալսարան

մինի|«Աբու Դաբիի համալսարան» գրառումը։
**Աբու Դաբիի համալսարան (ADU)** (), մասնավոր հետազոտական համալսարան, որը գտնվում է Արաբական Միացյալ Էմիրությունների Աբու Դաբի քաղաքի Խալիֆա Սիթի թաղամասում։ Համալսարանի մասնաճյուղերը գտնվում են Ալ-Այինում, Դուբայում և Մադինաթ Զայիդում։ Հիմնադրվել է 2003 թվականին Ալի Սայիդ իբն Հարմալ ալ-Դահերիի կողմից։ Այն Արաբական Միացյալ Էմիրությունների ամենախոշոր մասնավոր համալսարանն է, որն առաջարկում է տարբեր մասնագիտացումներով կրթություն, այդ թվում՝ հետբուհական։

## Ընդհանուր նկարագիր
Համալսարանի պատմությունը սկսվում է Աբու Դաբիի համալսարանի կանոնադրության հաստատմամբ, որը 2000 թվականին ընդունել է Արաբական Միացյալ Էմիրությունների փոխվարչապետ շեյխ Համդան իբն Զայիդ ալ-Նահյանը։ Երեք տարի նախապատրաստական աշխատանքներից հետո Աբու Դաբիի համալսարանը գործարկվեց 2003 թվականի հունիսին ու սկսեց ընդունելությունն արդեն 2003 թվականի սեպտեմբերից։ Համալսարանի տվյալներով՝ դրա հիմնադիրները «երազում էին ստեղծել համալսարան, որը կլինի Արաբական Միացյալ Էմիրությունների, Պարսից ծոցի տարածաշրջանի և աշխարհի լավագույն համալսարանների շարքում»։

## Հավատարմագրում
2015 թվականին Աբու Դաբիի համալսարանի Բիզնես կառավարման քոլեջն ստացել է AACSB, իսկ 2017 թվականին՝ EQUIS հավատարմագրում։ Նույն 2015 թվականին համալսարանի Ինժեներիայի քոլեջի որոշ ծրագրեր էլ ստացել են ABET հավատարմագրում։ 2016 թվականին համալսարանը հավատարմագրվել է ԱՄՆ դպրոցների և քոլեջների արևմտյան ասոցիացիայի (WASC) կողմից: Աբու Դաբիի համալսարանի ճարտարապետության բակալավրի բաժինն էլ 2018 թվականին ստացել է Բրիտանական ճարտարապետների թագավորական ինստիտուտի (RIBA) հավատարմագրում։

Աբու Դաբիի համալսարանը համագործակցում է նաև CIMA-ի հետ՝ հավատարմագրվելով նաև CIMA Global Learning-ի համակարգում։ Աբու Դաբիի համալսարանը հավատարմագրվել է նաև Ակադեմիական հավատարմագրման հանձնաժողովի կողմից (CAA), որը ԱՄԷ դաշնային կառավարության բարձրագույն կրթության որակի ապահովման գործակալությունն է։

## Աբու Դաբիի համալսարանի սմարթ կրթության կենտրոն
Աբու Դաբիի համալսարանը գործարկել է ԱԴՀ սմարթ կրթության կենտրոնը՝ դասախոսական անձնակազմի կարողությունների զարգացման և կրթական նոր ծրագրերի մշակման համար։

## Քոլեջներ և ծրագրեր
Աբու Դաբիի համալսարանը տրամադրում է ինչպես բուհական, այնպես էլ հետբուհական ծրագրեր։ Դրա կազմում գործում է 4 քոլեջ (ֆակուլտետ) և Անգլերենի ինստիտուտը։ Համալսարանում ներկայումս սովորում է 70 երկրից 8,000 ուսանող։

## Մասնաճյուղեր
մինի|Աբու Դաբիի համալսարանի գլխավոր մուտքը։

### Աբու Դաբիի մասնաճյուղ
Իր գործունեությունը սկսելով 2016 թվականի օգոստոսից՝ մասնաճյուղն ունի 12 լսարան։ Այստեղ աշխատում է 110 դասախոս և վարչական աշխատող, առկա են անձնակազմի համար նախատեսված գրասենյակային տարածքներ, հանդիպումների և բազմակի նշանակության սենյակներ։

### Ալ-Այինի մասնաճյուղ
Մասնաճյուղը բացվել է 2003 թվականին։ Այն համալսարանի ամենահին մասնաճյուղերից մեկն է։ 2017 թվականին հայտարարվեց, որ 2019 թվականի սեպտեմբերին կբացվի Ալ-Այինի մասնաճյուղի նոր մասնաշենքը՝ ընդհանուր 81 միլիոն ԱՄՆ դոլար արժողությամբ։ Նոր ենթակառուցվածքը ներառում է 70 լսարան և 137 գրասենյակ, որտղ սովորում է ավելի քան 2 500 ուսանող։

### Դուբայի մասնաճյուղ
Աբու Դաբիի համալսարանը 2017 թվականի սեպտեմբերին Դուբայում բացել է նոր մասնաճյուղ։ Այն հիմնադրվել է Dubai International Academic City թաղամասում։ Մասնաճյուղի ընդհանուր տարածքը կազմում է 3490 մ2: Դրա բացմանը մասնակցել է ԱՄԷ մշակույթի և գիտելիքի զարգացման նախարար շեյխ Նահյան իբն Մուբարաք ալ-Նահյանը, որը նաև Աբու Դաբիի համալսարանի հոգաբարձուների խորհրդի փոխնախագահն է։

## Միջազգային վարկանիշ
2018 թվականին QS World University Rankings-ը Աբու Դաբիի համալսարանը դասել է աշխարհի լավագույն 750 համալսարանների ցանկում։ Նույն տարվա տվյալներով՝ այս համալսարանը դարձել է ԱՄԷ 6-րդ լավագույն բուհը։

## Ծանոթագրություններ

Կատեգորիա:Աբու Դաբիի համալսարան
Կատեգորիա:Աբու Դաբիի շենքեր և կառույցներ
Կատեգորիա:Կրթությունը Արաբական Միացյալ Էմիրություններում